सिंहस्थ कामों के मैंटेनेंस के लिए पांच करोड़, माधवनगर में होगी नई खिड़क
नए वित्तीय वर्ष में नगर सरकार सिंहस्थ में करवाए स्थाई निर्माण कार्यों के रखरखाव पर 5 करोड़ खर्च करेगी। उर्दूपुरा की खिड़क को बंद करके वहां आवासीय क्वार्टर बनाए जाएंगे। 5 लाख की लागत से माधव नगर में नई खिड़क का निर्माण होगा। मंगलवार को निगम की एमआईसी में चर्चा के बाद ये निर्णय लिए। दोपहर दो बजे चली बैठक में इनके अलावा भी महापौर मीना जोनवाल ने बजट में कुछ विशेष प्रावधान करवाते हुए बैठक 10 मार्च तक के लिए स्थगित कर दी।
नगर निगम बजट में किस काम के लिए क्या नया प्रावधान
अतिक्रमण/तुड़ाई गैंग के वाहन के लिए 30 लाख, सभी जोन कार्यालयों के लिए पीली जीप, वाटर बाउजर वाहन के लिए 30 लाख, सफाई व्यवस्था के अस्थाई अमले के लिए 15 करोड़, उद्यानों के विकास एवं रखरखाव के लिए 5 करोड़, पुराने फायर ब्रिगेड की भूमि पर शाॅपिंग कॉम्प्लेक्स निर्माण के लिए 3.50 करोड़, बहादुरगंज सब्जी मण्डी में आरसीसी एवं दुकानों निर्माण के लिए 1.50 करोड़, तीन नए सब फायटर स्टेशन के लिए 1 करोड़, कानीपुरा रोड़ की भूमि पर व्यावसायिक काॅम्प्लेक्स बनाने हेतु 80 लाख रुपए, सकरी गलियों में स्ट्रीट लाईट केबल डालने के लिए 30 लाख रुपए, निगम के कार्यालयों में एलईडी बल्ब, टयूबलाइट एवं पंखे लगाने के लिए 23 लाख रुपए, सफाई के झाडू, तगारी एवं गमबूट आदि के लिए 15 लाख, निगम का केन्द्रीय आयुर्वेदिक औषधालय को शुरू करने, निगम की लेबोरेटरी की अनुपयोगी सामग्री को नष्ट करने, सिंहस्थ में लगाए यातायात संकेतक एवं मार्ग पट्टीका की रिपेयरिंग के लिए 40 लाख रुपए, मिर्ची नाले के गाेदाम के स्थान पर जिम्नेशियम व नए गोदाम निर्माण के लिए 80 लाख, निगम की स्वामित्व की विभिन्न खुली भूमियों पर शॉपिंग कॉम्पलेक्स के लिए 2 करोड़, त्रिवेणी घाट पर निगम द्वारा निर्मित श्मशान घाट को शुरू करने,गोशाला निर्माण के लिए 1 करोड़, सोलर एनर्जी सिस्टम के लिए 75 लाख और जीडीसी रोड स्थित निगम भूमि पर अधिकारी आवास निर्माण के लिए भी 1 करोड़ का प्रावधान किया। बैठक में निगम कमिश्नर आशीष सिंह, सत्यनारायण चौहान, राधेश्याम वर्मा, दुर्गा शक्तिसिंह चौधरी, आरती जीवन गुरु तिवारी, डाॅ. योगेश्वरी राठौर, गीता चौधरी, मांगीलाल कडेल, अपर आयुक्त विशाल सिंह चौहान, रवींद्र जैन, संजय मेहता उपस्थित थे।
अतिक्रमण मुक्त हुई शासकीय भूमि पर होगी तार फेंसिंग
महापौर मीना जोनवाल ने बैठक में शिल्पज्ञ विभाग के वास्तविक व्यय के आंकडे़ सामने नहीं आने पर नाराजगी व्यक्त करते हुए सुधार के निर्देश दिए। उन्होंने आवारा मवेशियों की समस्या को दूर करने के लिए चलाई जा रही बाड़े तोड़ने की मुहिम को लेकर प्रसन्नता व्यक्त की। निर्देश दिए कि बाड़े तोड़कर जो भी शासकीय भूमि रिक्त कराई हैं उन पर हाथोहाथ तार फेंसिंग भी करवाई जाए। बैठक में लेखा अधिकारी ने अग्रिम की जानकारी भी दी। कहा कि संबंधितों को नोटिस जारी कर जवाब लिए जा रहे हैं। 2 करोड़ 50 लाख का हिसाब भी प्राप्त हो गया है।
hin_Deva hin_Deva hin_Deva hin_Deva hin_Deva hin_Deva